**Julia Ducournau** (s. 18. marraskuuta 1983 Pariisi) on ranskalainen elokuvaohjaaja ja -käsikirjoittaja, joka voitti vuonna 2021 toisella elokuvallansa *Titane* Cannesin elokuvajuhlien pääpalkinnon Kultaisen palmun. 

Ducournau syntyi Pariisissa vuonna 1983. Hän myös kasvoi Pariisissa ja opiskeli käsikirjoittamista La Fémisissa, mistä hän valmistui vuonna 2008. Ennen ensimmäisen elokuvansa valmistumista Ducournau työskenteli story editorina ja käsikirjoituskonsulttina.

Ducournaun ensimmäinen elokuva oli lyhytelokuva *Junior*. Se kertoo tytöstä, joka saatuaan vatsaflunssan luo ihonsa käärmeen tavalla. Se esitettiin vuoden 2011 Cannesin elokuvajuhlien Kriitikoiden viikolla, missä se sai Petit Rail d’Or -palkinnon. Vuonna 2012 ensi-iltansa sai puolestaan televisioelokuva *Mange*, jonka pääosassa oli bulimiasta kärsinyt nainen, joka pyrki kostamaan collegessa häntä piinanneille.

Ducournaun ensimmäinen pitkä teatterielokuva oli vuonna 2016 ensi-iltansa saanut *Raw*. Sen keskeisin henkilö on 16-vuotias Justine, joka aloittaa opiskelut eläinlääketieteellisessä. Justine on kasvissyöjä, joka kuitenkin pakotetaan syömään jäniksen munuaisen, mistä hänelle syntyy halu kannibalismiin. Elokuva palkittiin Cannesin elokuvajuhlilla Fipresci-palkinnolla, ja Ranskassa se sai parhaan esikoisohjaajan Louis Delluc -palkinnon. Kansainvälistä huomiota elokuva sai kuitenkin Toronton elokuvajuhlilla, missä kaksi yleisön jäsentä pyörtyi sen esityksen aikana.

Ducournau aloitti *Raw’n* jälkituotantovaiheessa seuraavan elokuvansa suunnittelun. *Titane* sai ensi-iltansa vuoden 2021 Cannesin elokuvajuhlilla, missä se voitti juhlien pääpalkinnon Kultaisen palmun. Ducournau oli toinen nainen, joka voitti kyseisen palkinnon. Ensimmäinen oli ollut Jane Campion, joka palkittiin vuonna 1993 *Pianosta*. *Titane* kertoo nuoresta naisesta, joka tulee raskaaksi autolle. Hän on myös sarjamurhaaja, joka etsii turvaa työnarkomaanilta palomieheltä esittämällä tämän kadonnutta poikaa.

Filmografia
-----------

|
|  |
| Vuosi | Nimi | Ohjaajana | Käsikirjoittajana | Huom. |
| 2011 | *Junior* |  |  | lyhytelokuva |
| 2012 | *Mange* |  |  | televisioelokuva; apulaisohjaajana |
| 2016 | *Raw* |  |  |  |
| 2021 | *Servant* |  |  | televisiosarja; 2 jaksoa |
| *Titane* |  |  |  |

Lähteet
-------

1. 1 2  Julia Ducournau La Semaine de la Critique of Festival de Cannes. Viitattu 18.7.2021. (englanniksi)
2. 1 2 3 4  Alex Godfrey: Raw director Julia Ducournau: 'Cannibalism is part of humanity' *The Guardian*.  30.3.2017. Guardian News & Media Limited. Viitattu 18.7.2021. (englanniksi)
3. ↑  Julia Ducournau TorinoFilmLab. Viitattu 18.7.2021. (englanniksi)
4. 1 2  Rachel Handler: Titane Director Julia Ducournau Doesn’t See Herself As a Film Festival Provocateur *Vulture*.  16.7.2021. Vox Media, LLC. Viitattu 18.7.2021. (englanniksi)
5. 1 2  Hannah Rosina Holway: Grave/Raw, 2016 *Mapping Contemporary Cinema*. Viitattu 18.7.2021. (englanniksi)
6. ↑  Hudson, David: Lists and Awards: Prix Louis-Delluc and More *The Current*.  18.12.2017. The Criterion Collection. Viitattu 18.7.2021. (englanniksi)
7. ↑  Benjamin Dodman: Cannes makes history with Palme d’Or for Julia Ducournau thriller ‘Titane’ *France 24*.  17.7.2021. Viitattu 18.7.2021. (englanniksi)
8. ↑  Eric Kohn: Palme d’Or Winner Julia Ducournau on Groundbreaking ‘Titane’: ‘I Don’t Want My Gender to Define Me’ *IndieWire*.  17.7.2021. Penske Business Media, LLC. Viitattu 18.7.2021. (englanniksi)



|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Yhdysvallat
* Tšekki
* Puola

 |
|  |
| Henkilöt | 
* Elonet

 |
|  |
| Muut | 
* IdRef

 |

 |